[{"text_idx": "#000000", "text": "Wyth ge\u0302m i fynd yn nhymor Uwch Gynghrair Cymru ac mae\u2019r Seintiau Newydd a Chei Connah yn hafal ar bwyntiau yn y ras am y bencampwriaeth."}, {"text_idx": "#000001", "text": "Roedd hi\u2019n stori wrthgyferbyniol i\u2019r ddau di\u0302m yma nos Fawrth \u2013 Cei Connah yn sgorio chwe go\u0302l yn y grasfa yn erbyn Caernarfon, a\u2019r Barri\u2019n ildio chwe go\u0302l yn y chwalfa gan y Seintiau Newydd."}, {"text_idx": "#000002", "text": "Bydd Cei Connah yn teithio i gartre\u2019r Seintiau Newydd ddydd Sadwrn nesaf, a gyda\u2019r ddau glwb yn hafal ar bwyntiau ar y copa, fe allai unrhyw fagliad cyn hynny brofi\u2019n gostus tu hwnt."}, {"text_idx": "#000003", "text": "Mae\u2019r Barri bellach chwe phwynt y tu o\u0302l i\u2019r Bala yn y ras i gyrraedd Ewrop, a dyw ti\u0302m Gavin Chesterfield heb ennill dim un o\u2019u wyth ge\u0302m ddiwethaf yn erbyn y Nomadiaid (colli 4, cyfartal 4)."}, {"text_idx": "#000005", "text": "Yn dilyn rhediad rhagorol o wyth ge\u0302m heb golli mae pethau wedi suro unwaith yn rhagor yng Nghaernarfon gyda\u2019r Cofis bellach wedi colli tair ge\u0302m yn olynol."}, {"text_idx": "#000006", "text": "Cymerodd Y Bala gam mawr tuag at Ewrop ar o\u0302l ennill ym Mhen-y-bont nos Fawrth, a bydd ti\u0302m Colin Caton yn awyddus i atgyfnerthu eu lle yn y tri uchaf y penwythnos hwn."}, {"text_idx": "#000007", "text": "Ond mae\u2019r Bala wedi colli tair o\u2019u pedair ge\u0302m gartref ddiwethaf, yn cynnwys y golled yn erbyn Caernarfon fis diwethaf."}, {"text_idx": "#000009", "text": "Mae Anthony Limbrick wedi cael y dechrau delfrydol i\u2019w gyfnod fel rheolwr Y Seintiau Newydd gan ennill ei ddwy ge\u0302m hyd yma gan beidio ildio unwaith."}, {"text_idx": "#000010", "text": "Mae cewri Croesoswallt wedi ennill eu pum ge\u0302m ddiwethaf gyda Ryan Brobbel yn serennu i\u2019r Seintiau ers dychwelyd o\u2019i anaf gan sgorio wyth go\u0302l mewn pedair ge\u0302m."}, {"text_idx": "#000011", "text": "Dyw Pen-y-bont ond saith pwynt y tu o\u0302l i\u2019r Bala yn y ras am Ewrop, ond fydd hi\u2019n her i di\u0302m Rhys Griffiths ddydd Sadwrn gan bod Pen-y-bont wedi colli pob un o\u2019u pum ge\u0302m flaenorol yn erbyn Y Seintiau Newydd."}, {"text_idx": "#000013", "text": "Gyda 11 pwynt yn gwahanu\u2019r ddau di\u0302m yma a\u2019r 7fed safle, tybed ydi\u2019r freuddwyd o gyrraedd y gemau ail gyfle allan o afael Aberystwyth a\u2019r Fflint."}, {"text_idx": "#000014", "text": "Ond bydd ti\u0302m Neil Gibson yn awchu i ddychwelyd i\u2019r maes ar o\u0302l rhwydo pum go\u0302l yn erbyn y Derwyddon nos Fawrth i selio eu buddugoliaeth fwyaf y tymor hwn."}, {"text_idx": "#000017", "text": "Bydd y ddau glwb yma wedi anadlu ochenaid o ryddhad yr wythnos hon yn dilyn y datganiad gan Gymdeithas Be\u0302l-droed Cymru na fydd neb yn syrthio o\u2019r uwch gynghrair y tymor hwn."}, {"text_idx": "#000018", "text": "Dyw\u2019r Derwyddon heb golli dim un o\u2019u chwe ge\u0302m gartref ddiwethaf yn erbyn y myfyrwyr, a byddai buddugoliaeth i fechgyn y Graig yn eu codi oddi ar waelod y tabl."}, {"text_idx": "#000020", "text": "Ar Barc Latham mae ge\u0302m fwya\u2019r Chwech Isaf y penwythnos hwn wrth i Hwlffordd geisio agor bwlch o 11 pwynt uwchben gweddill y pac."}, {"text_idx": "#000021", "text": "Y Drenewydd yw\u2019r bygythiad mwyaf i obeithion Hwlffordd, ond mae llai na mis wedi mynd heibio ers i\u2019r Adar Gleision ennill yn gyfforddus o 3-0 yng nghartre\u2019r Robiniaid."}, {"text_idx": "#000023", "text": "Bydd uchafbwyntiau holl gemau\u2019r penwythnos i\u2019w gweld ar Sgorio nos Lun am 17:30."}]